Der var ingen kære mor at finde hos Landsretten for 20-årige Yoora Chung fra Sydkorea. Hun blev mandag varetægtsfængslet i fire uger, sigtet for medvirken til millionsvindel i Sydkorea. Den afgørelse kærede den unge kvinde og hendes advokat dog på stedet, så Landsretten tirsdag måtte tage stilling til sagen. Og her kom afgørelsen tirsdag eftermiddag - Chung skal forblive varetægtsfængslet, mens de retslige og diplomatiske hjul kører i sagen for at få hende udleveret til Sydkorea snarest muligt. Det fortæller advokat i sagen, Jan Schneider. Yoora Chung blev søndag aften anholdt i et hus i Gug. Hun har været internationalt eftersøgt, fordi de sydkoreanske myndigheder mener, at hun er del af en stor sag, der ikke bare omfatter svindel og korruption, men som også involverer den sydkoreanske præsident. Yoora Chung nægtede i retten at have noget med korruptionssagen at gøre. Dog erkendte hun at have underskrevet papirer, som hendes mor havde bedt hende om.

Referat:
20-årige Yoo-ra Chung fra Sydkorea skal forblive varetægtsfængslet i fire uger.